Papersnake/gushiwen huggingface dataset:
寄李常伯满粹翁
王令（宋代）

我思古人不可见，独以两眼纸上求。
苦读才疲即伏枕，亦冀梦上从之游。
每疑贤圣世间有，岂独古出今则不。
心之所藏弗面见，常恨世腹不可搜。
虽然其中充美者，间或外发文章彪。
扬淮而南谁名声，盛说李满乾万喉。
青天白日所同见，众亦不敢加瑕疵。
而余零丁始就学，独矫众弃先拈收。
要其所学与必至，不止颜孟须孔周。
决将健走独取到，顾我不肯少待留。
新诗惠见荐自讋，若遇重压并见投。
星机织成副地锦，神冶铸出舂天矛。
辉光交华目反眩，噍咀过美涎井流。
退归畏爱复愿学，恍若见富潜谋偷。
顾其才力非当对，犹以一发紖十牛。
使我苦勉不少得，搦笔欲下先惭羞。
有如姣恶各具体，肉骨不可强雕锼。
或云才华乃天与，何寡不益多仍裒。
几时高车得会合，预期蹈拚呼旁陬。
临风呻哦欲有寄，自恨拙茧无长抽。
浣溪沙
赵汝茪（宋代）

笑摘青梅傍疏。数枝花影漾前除。太湖石畔看金鱼。

笋指晓寒慵出袖，翠鬟春懒不成梳。为君缝狭绣罗襦。
泊南牛口期任遵圣长官到晚不及见复来
苏轼（宋代）

江上有微径，深榛烟雨埋。
崎岖欲取别，不见又重来。
下马未及语，固已慰长怀。
江湖涉浩渺，安得与之偕。
偈颂一百三十三首 其八十四
释法薰（宋代）

四月十五同结，此土西天不别。杀尽安居，只得一橛，杨花不是天边雪。
都行赠别内作二首 其二
陆汝猷（清代）

芸窗廿载苦埋头，才喜今朝得壮游。好待报章秋有约，双星良会拜牵牛。
村居夜坐读王右丞山中与裴迪书爱其清婉有魏
喻良能（宋代）

景气既和畅，故园殊可依。
远山映清月，曲水涵沦漪。
寒犬吠如豹，村舂闻自机。
因思曩昔友，携手同赋诗。
宫词
王仲修（宋代）

欲晓初闻长乐钟，一庭残月海棠红。
如何借得徐熙手，画作屏风立殿中。
书案上三种梅三首
赵蕃（宋代）

人人共说梅花好，试问梅花好奈何。
到底物名嫌太甚，市区酒肆尽东坡。
席上重遇钱郎
姚燮（清代）

金乌不驻颜，欢心亦何久？神骐骨朽燕台寒，太仆圉人与衰首。

天街谁复屯云车，莹莹春月寻枣花。香枝昔日抱雏燕，咿咿轧轧今啼鸦。

悲歌帘底泪成酒，朔风天外烟盘沙。钱郎弱冠冠群玉，晰面乌鬈秀堪琢。

弱体难禁绮罗重，神光能使冰雪俗。淡疑无影隔筵烛，四壁飞尘变明渌。

城南万柳开华堂，西山入幕明夕阳。当时横管歌伊凉，绕筵抑遏声不扬。

四月沈沈入霉雨，五月六月荷花香。七月衰草飞严霜，牵牛在渚鸿南翔。

断笺有字难成行，朔云如梦空郁苍，今兹对酒欢亦伤。

垂杨春暮复已絮，明日零落委道旁。道旁蘼芜入天碧，照映钱郎好颜色。

东风自持已无力，荏冉韶华尔自惜。我将荡舟走溟渤，安得御尔六铢之佩天孙裳，从我三山访黄石。
涪州北岩书院别王东卿归乐邑
阳枋（宋代）

雨前雨后山俱好，江瘦江肥水尽佳。
一见论心无久近，休言眼底各天涯。
二月二十八日静寄轩作
周紫芝（宋代）

看得阶前碧草浓，小桃犹作亚枝红。五更梦断鸡鸣雨，三月寒生燕子风。

归意拟寻黄篾舫，春愁最恼白头翁。鹤长凫短知多少，尽付轩渠一笑中。
熙宁祭风师五首 其一 迎神用《欣安》。
郊庙朝会歌辞（宋代）

飘飖而来，淅沥而下。爰张其旂，爰整其驾。有豆有登，有兆有坛。

弭旌柅辀，降止且安。
寿张侍郎 其二
洪适（宋代）

三吴政化捷如神，八桂威名逐日新。此地只今烦督护，一方何足费经纶。

清心省事真无讼，约己丰财祇为民。闻道潢池总安堵，新来不见弄兵人。
和张知县省食费韵
张继先（宋代）

食馔不须丰，古人贵量腹。
一饱尚何求，八珍非所欲。
犀箸厌未尚，但折平生录。
造物赋人料，多少有数目。
更思途中殍，皆缘食不足。
庄叟重鹁食，此篇时一读。
鹧鸪天 其五 元夕不出
姜夔（宋代）

忆昨天街预赏时，柳悭梅小未教知。而今正是欢游夕，却怕春寒自掩扉。

帘寂寂，月低低，旧情惟有绛都词。芙蓉影暗三更后，卧听邻娃笑语归。
十月晦过舍弟庭玉处见诸人棋战方酣顷之复过集者皆散独枰尚在窗户阒然因成三篇呈子常汉臣 其二
李昭玘（宋代）

一先虽自喜，百战亦须穷。狡兔有三窟，连鸡无两雄。

霸成秦陌广，骑去楚营空。老子无知解，颓然醉颊红。
行者求颂
释居简（宋代）

好将长剑割髭须，头上蓬蓬亦刬除。办取一生都弗会，听佗会底费分疏。
原韵寿王一如太夫子七十 其二
沙从心（清代）

槐阴郁郁树恒春，世泽长怀左契神。三祝愿赓唐代盛，九如合奏雅歌新。

堂跻北海尊前客，杖拄东坡画里身。小草依庭分化雨，□诚敢竭意同伸。
宫词
王仲修（宋代）

宰臣出省午漏下，卫士交番未刻深。
续报六宫无事后，龙墀初月夜沉沉。
僧院牡丹
李商隐（唐代）

薄叶风才倚，枝轻雾不胜。开先如避客，色浅为依僧。

粉壁正荡水，缃帏初卷灯。倾城惟待笑，要裂几多缯。
雪晴二首 其二
杨万里（宋代）

晴光雪色忽相逢，雨滴空阶日影中。珍重北檐殊韵胜，苛留残玉不教融。
戏题故袍
张镃（宋代）

垂髫便衣绿荷衣，两见龙飞圣主时。
举世恩荣俱合换，唯吾忧患只该披。
收藏尽好随腰带，提掇应堪傲鬓丝。
试使著来门外立，精神犹胜似钟馗。
同靳从矩宿雁山天柱院
李孝光（元代）

东南地势下，海水复善齧。青天久轩轾，独见斗杓揭。

古帝省下上，东维成敧缺。大灵骏奔走，蛟螭改其穴。

洚水缩地入，万鬼拔山出。想见风雨黑，电火上下掣。

两柱俄支撑，真宰仰咋舌。遂令天行健，不复见卼臲。

鬼工巧斲削，又不见剞劂。日月转半腹，隐避若两蝶。

我夜卧其旁，户外白如月。开户天冥冥，岝崿立积雪。

居然浑沌素，元气澹不裂。平生山水性，念此心屡结。

缅怀万物初，天地亦芽蘖。众人如蝼蚁，细大强区别。

俯仰聊自喻，白云一怡悦。亭午日气近，鸣鸟著清樾。

我仆膏吾车，前路在嵽嵲。
题女娲山女娲庙 其一
孔平仲（宋代）

揽辔金房道，崎岖难具陈。浮岚长作雨，冷气不知春。

少见宽平野，多逢腋肿民。欲知来处远，巫峡是西邻。
偈颂七十八首
释正觉（宋代）

佛病法病，佛药法药。
本色衲僧，俱不染著。
遇饭开口，要行移脚。
俱是现成，谁能造作。
言满天下无口过，行满天下无怨恶。
蚊
梅尧臣（宋代）

向晚化污积，群飞来户庭。
蟭螟许巢睫，琥珀为留形。
夜色遍容蔽，雷音亦感听。
犹矜负山力，血食也沾醒。
题郑弘宪侍御遗爱草堂
韦应物（唐代）

居士近依僧，青山结茅屋。疏松映岚晚，春池含苔绿。

繁华冒阳岭，新禽响幽谷。长啸攀乔林，慕兹高世躅。
和孙舍人重过陕下二首
魏野（宋代）

一种分符两种荣，朱衣院吏引红旌。
全家首赴酂侯镇，半路重过召伯城。
迎步绮罗无旧态，随轩丝竹有新声。
野人相见忻还愧，为爱交情似世情。
次韵陈叔易芦桥二首
晃冲之（宋代）

桥阔狭如马，芦高低似人。
白苹洲上客，枉恨洞庭春。
闻华首都寺真乘父子无恙
释函可（明代）

五百何年去不还，独留父子守青山。洞云灶冷飞黄蝶，砌草碑横卧白鹇。

牛鬼已全倾世界，龙天依旧拥禅关。团圞莫说无生话，纵解无生泪更潺。
忆家园廿六首 其二十六 稻田
顾清（明代）

侬家世业本耕农，远客思乡却自侬。柳外平畴夜来梦，万行新绿舞薰风。
浣溪沙（木犀）
刘学箕（宋代）

天上仙人萼绿华。何年分种小山家。九秋风露溢窗纱。

密密翠罗攒玉叶，团团黄粟刻金花。一枝归插鬓云斜。
幽居
张嵲（宋代）

避地依荒谷，衡茅苟自安。
门前山四塞，不用买峰峦。
青玉案 西湖七夕，用贺方回韵
吴山（宋代）

彩霞不续长河路。一水渺然流去。睆彼清光何以度。

隔年离恨，千秋情绪，都在云深处。

龙舆倏转蓝桥暮。惜别应留秋月句。试语人间愁几许。

两行情泪，满天秋露，疑是巫山雨。
出闽中四首
姜特立（宋代）

晚出仙霞岭，平原豁故关。
石穷千里迳，云失万重山。
渐喜乡音似，遥知儿辈欢。
不缘怀里社，倦翼未须还。
学古堂为毛应叔题
冯时行（宋代）

昔人性嗜古，服用皆古先。
有虞作漆器，弊碗历世传。
货赀以得之，其费溢万千。
孔席伯夷杖，乾没乃复然。
家贫遂行乞，犹丐九府钱。
此语虽诙嘲，义理兹可研。
学古学其心，其用则蹄筌。
轩辕骑苍龙，舜入九嶷巅。
古意已寥廓，如酒醨其元。
君生万世下，劫火经几燃。
作堂表佳目，意与开辟连。
譬如引猿臂，踶跂摸苍天。
虽则如上说，胶谈岂称贤。
今人亦古人，面目等媸妍。
饥食寒而衣，天地靡变迁。
浇风扬末尘，胡为莫洗溅。
忘机便神守，抱朴贵纯全。
六籍灿日星，泓泓圣贤渊。
滑净一几神机妙算，羲皇列吾前。
薰染庶可久，膏肓傥其痊。
闻君憙事者，有子鸾凤骞。
作诗助鼓譟，吾徒俱勉旃。
山居二首 其一
方一夔（宋代）

幽人在何处，东崦是吾家。小涧石楠树，疏篱木槿花。

林深啼蜀鸟，水滑捣胡麻。五字山居偈，长吟老岁华。
南华洞
吕愿中（宋代）

乱崖深峭水淙幽，六夏来游俨似秋。
安得蘧蘧一觉梦，倚岩栩栩访庄周。
竹亭
吕颐浩（唐代）

此君潇洒绿筠抽，直干凌云碧翠浮。想见风枝陪宴坐，囊封草就告嘉猷。
泊黄州
陈养元（清代）

冈山曲屈锁江流，何处春光上客舟。一径草荒人迹石，半城云覆月波楼。

垂杨不系青溪梦，微雨偏生碧簟秋。把酒临风歌古调，渚蘋沙鸟起间愁。
再韵谢和章
刘宰（宋代）

公诗沧海生明月，草木光辉涯不竭。
仆如拙匠运斧斤，颜汗淋漓指流血。
心知短绠难汲深，拱把之木无繁队。
风雅堕地几千祀，牢落荒林鸣络纬。
眼明纸上走虬龙，古锦囊中新奏功。
搜奇往往魑魁泣，穷高不碍天门重。
鹏飞羊角三万里，笔势翩翩有如此。
渠侬辟易虎负嵎，公独从容禹行水。
端由万卷胸中在，左右寻源无不会。
诗坛独上四无人，鸟兔驱车天倚盖。
曹刘沈谢不支吾，险何间隔孙山外。
池塘不梦春草青，愚生已分老田塍。
县榻空烦礼徐穉，一笑相逢俄隔岁。
不辞入府异庞公，祗恐言诗非木赐。
朝来好语日边傅，大惠宁许一州专。
诏书络绎催朝天，紫薇帝庭领列仙。
钓船已入酒圣手，清风一枕无何有。
遮留当道拥车轮，尚能唤起随邦人。
似法椿龄叟
陈著（宋代）

人生契合处，信是宿因缘。
坐到无言外，参成有佛前。
好山非昨日，啼鸟又今年。
带得醉归去，醒时风满天。
偈颂五十一首
释大观（宋代）

天门日射黄金榜，宫殿晴薰赤羽旗。
四海九州齐入贡，春风又到万年枝。
送吴居士
释慧空（宋代）

化缘架就留香堂，乞饭又饱留香众。明年入夏便归来，三日一斋五日供。

普愿雪山立雪徒，圣箭离弦万钧重。
梅花
曾季貍（宋代）

桃李艳阳态，笑我不入时。
松竹贫贱交，却是同襟期。
生查子
邓肃（宋代）

执手两潸然，情极都无语。去马更匆匆，一息迷回顾。

孤馆得村醪，一醉空离绪。酒醒却无人，帘外三更雨。
自北固放舟登焦山值雨留松寥阁
史密（清代）

长江到海风愈急，焦山一点江中立。心游脚阻不得前，浪紧人稀舟独入。

山根倒浸石磴盘，崖有高阁众峰攒。分岩插谷楼殿出，飞鸟不到浮云端。

入云坐阁天苍苍，树木丛杂山悲凉。万里之势向何处，遥空卷入青茫茫。

忽觉海气变萧索，黑拔溟渤眼前落。云惊雨骇中迷离，鼍吼龙吟动山阁。

僧言古鼎不可窥，曾夺巨魄神鬼随。端人志士抗高节，至今直气喷云雷。

我闻太息嗟神异，梁栋沈沈寒出地。但见白鸟穿青霓，大海斜阳散秋气。

雄奇恍惚在顷刻，生平快意兹莫测。蓬莱出没必有之，攀崖最近此其时。
句
释警玄（宋代）

白云覆青山，青山顶不露。
酬纪伯紫即送其之晋阳
杨思圣（明代）

大江势浩浩，南北错舆舱。往往异人出，结交在一言。

我家漳水异，子居白下门。素心各有托，意气自孤骞。

相逢长安陌，双眼望朝暾。长安多王侯，第宅若云屯。

绮筵罗珍食，朱缨驰华轩。宾从纷遝沓，附势如灼薰。

静交有吾徒，冥然绝世喧。不就唐生决，肯借金张援。

时时顾蓬径，樽酒共讨论。落日登高台，慷慨天为昏。

击筑声泪下，重招烈士魂。忽整晋阳驾，贻诗重玙璠。

以俪魏给事，无乃非其伦。感君安所赠，此意贵永敦。
七月一日休假作
曾巩（宋代）

初秋尚苦暑，归沐乃君恩。
地闲少来客，日晏犹闭门。
家乏念藜藿，开颜无一樽。
况复辞貌拙，敢随车马奔。
盥濯何所事，读书坐前轩。
岂堪当世用，空味古人言。
颇喜市朝内，独无尘土喧。
终年但如此，真窃大官餐。
宫词
廖衷赤（明代）

夜深仿佛御炉香，玉笛声声出建章。惟有西宫怨明月，非秋月影已凄凉。
叔禾枉舆湖上便同理棹寻南山下净慈寺一首
黄省曾（明代）

隐才抗贞步，达屦存同调。琴瑟心既开，登扪兴兹掉。

浼浼北湖厉，窈窈南山眺。双情交远襟，晟论皆清诏。

兰阳佐腾羽，翠阜延兴啸。灵纪倏攀仰，表刹在瞻造。

金躯俨峨容，宝宇廓层峤。五药悬采掇，八正期精邵。

虚林琅法鼓，苕木鸣芳翲。遨衷未云巳，盘徊尽西照。
吴汉槎归自塞外，邀同王阮亭祭酒毛会侯大令钱介维小集作歌以赠，用东坡海市诗韵
宋荦（清代）

塞外长白横长空，吴君廿载冰霜中。岂意玉关得生入，云霄重望蓬莱宫。

哀笳听罢鬓毛改，纵横老笔偏能工。鱼皮之衣捕貂鼠，曾披榛莽寻黄龙。

甫草寓书感生别，题诗惨绝梅村翁。归来两公已宿草，惟君杯抱犹豪雄。

时平好献《大礼赋》，少陵遇合无终穷。相逢一笑快今日，俯仰况复当春融。

谈诗命酒皆老辈，何惜倾倒玻璃钟。楛矢石砮夸创见，君之所得亦已丰。

夜阑醉眼望天汉，恍惚鸭绿磨青铜。世间万事一海市，且看梅萼开春风。
孟子·夷之
陈普（宋代）

厚葬非徒识所先，分明至爱自心根。
怃然一悟奚从发，为有良知尚未昏。
允杰侄以诗来卒章和予生孙次韵一百首今存四
许月卿（宋代）

孙枝遥喜道韦经，老手摩头咳唾名。
豚犬吾儿夷□侄，虎龙孙唾退之情。
洗儿汤饼吾方拙，教子盐梅汝更荣。
许氏一门忠孝盛，夔{皋白换自}熊虎□延评。
真戒大师求颂
释正觉（宋代）

炷香坐羊毡，默默心住禅。
仙桂萌兔窟，神珠媚龙渊。
湛照自家事，出随群动缘。
应机分手眼，不翅有千千。
春尽出郊
张榘（宋代）

蔷薇花落笋斑斑，醖酿清和数日间。
杜宇不知春去了，又啼斜日过前山。
跋悟空道人墨迹
杨万里（宋代）

葱岭书如积，银钩墨尚新。
前身虞学士，今代卫夫人。
曲水修兰禊，明珠采洛神。
更令添此帖，急就不须珍。
钓台二首
缪瑜（宋代）

桐庐江中秋水清，富春山中秋月明。
钓竿千尺无恙在，持竿我月从先生。
先生岂是傲当世，鄙夫患失滔滔是。
狂澜既倒挽之回，持报故人惟此尔。
衮衣不博一羊裘，事往台空江自流。
遂令千古重名节，於乎先生真汉杰。
欲探梅西山简元量
李洪（宋代）

寻梅试欲向江津，冷蕊商量效小颦。
洗雨梳风无那瘦，巡檐索笑为谁春。
西湖苦忆微吟老，庾岭偏愁折寄人。
知有清诗似何逊，可能嚼蜡对横陈。
次韵李大著春日杂诗十首
喻良能（宋代）

春晚饶芳景，官閒得细看。
隔窗黄鸟并，开卷壁鱼乾。
过雨苍苔湿，迎风翠竹寒。
发华搔更短，斗酒自相宽。
八月十一夜作文起夜兴
汪莘（宋代）

点墨挥毫势始停，起来耳目共时醒。
一窗月色元无响，四壁虫声不见形。
又赋
文天祥（宋代）

骤雨知何处，一溪秋水生。
苦吟肩鹤瘦，多病耳蝉鸣。
隐几惟便睡，挑包正倦行。
山深明月夜，乞我半窗清。
建炎行
李纲（宋代）

金寇初犯阙，太岁在丙午。殊恩擢枢廷，愧乏涓埃补。

两河未奠枕，杖钺出宣抚。乞身缘谤谗，窜谪旅湘溆。

明年丁未夏，被命尹天府。颇闻环京畿，四面尽豺虎。

金汤虽可恃，忧在人不禦。见危思致命，入援裒义旅。

旌麾亘江湄，畏景触隆暑。忽传元帅檄，果有城破语。

銮舆幸沙漠，妃后辞禁籞。皇孙与帝子，取索及稚乳。

礼文包旂裳，乐器载笋簴。金缯罄公私，技巧到机杼。

空馀宗庙存，无复荐簋簠。凄凉苍龙阙，寂寞玉华庑。

畴能供衔粟，谁与献肥羜。无从执羁靮，安得生翅羽。

号恸绝复苏，洒泪作翻雨。继闻宣赦书，宝位居九五。

神明有依归，率土尽呼舞。皆言汤武姿，勇智天所与。

向来使贼营，英气詟骄虏。建牙出危城，帝命缵鸿绪。

不然艰难中，何以脱猰貐。兹雠不戴天，兄弟及父母。

尝胆思报吴，枕戈惩在莒。齐侯何足称，句践不须数。

周汉获再兴，宣光定神武。愿言觐行在，玉色亲黻黼。

丹诚遂披陈，秘策得宣吐。谋身虽拙计，许国心独苦。

片言傥有合，丐骨归垄亩。飞帆过金陵，鼓柁适淮浦。

遥传告大廷，命相比申甫。顾兹斗筲器，何以动尧禹。

深惟特达知，感慨激肺腑。如何日月光，可以萤爝助。

舍舟行汴堤，驱车赴延伫。伤心兵火馀，民物亦凋瘐。

中使乘驲来，茶药宠赐予。拜恩丘山重，坐使瘵疠愈。

行行近南都，戈甲震金鼓。将佐迎路傍，往往多旧部。

冠盖如云屯，赐燕金果圃。谢免径造朝，泪落湿殿础。

初称宗社危，天地同愤怒。次陈国多难，实启中兴主。

末言樗散材，初不堪梁柱。鼎颠将覆餗，栋桡必倾宇。

况兹扶颠危，正赖肱与股。大舜举皋陶，小白相仲父。

耕莘与钓渭，端不乏伊吕。惟当博询访，考慎作心膂。

封章屡恳辞，帝曰莫如女。往作砺与舟，不复容伛偻。

叩额宸扆前，臣敢论伪楚。易姓建大号，厥罪在砧斧。

奈何坐庙堂，乃与臣等伍。更效老猎师，十事听裁处。

天子亮精诚，一一皆可许。因陈禦戎策，用此敢予侮。

河外须救援，屏蔽资捍拒。问谁可驱策，因荐亮与所。

京师当一到，九庙陈鼎俎。却为巡幸计，不可去中宇。

南阳光武兴，形势亦险阻。西通关陜区，东与江淮距。

三巴及岭海，宝货可运取。据要争权衡，黠虏谋必沮。

募兵益貔貅，买马增牧圉。号令新帜旗，仗械饬干橹。

军容久不振，整顿就规矩。潢池盗弄兵，群恶相啸聚。

偏师命剪除，快若猫捕鼠。馀寇悉款降，分隶归籍簿。

蒐裒将帅材，赏罚颇有序。经营年岁间，庶可事大举。

灭敌还两宫，雪耻示千古。却隆太平基，不愧宗与祖。

岂知肘腋间，乃有椒兰妒。含沙初射影，聚毒阴中蛊。

规模欲破碎，谋议渐龃龉。固知鲠峭姿，自不敌媚妩。

恨无回天力，剔此木中蠹。安能破铜山，但志燃郿坞。

时危敢尸禄，抗疏愿引去。涕泗对冕旒，非不恋轩宁。

君臣以义合，无使赭舂杵。帝度不可留，乃听上印组。

扁舟返东吴，却理梁溪橹。多言更萋菲，贝锦成罪罟。

尚荷皇天慈，薄谴居鄂渚。我来雪霏霏，及此岁将暮。

崎岖山谷间，避寇如避弩。行尽江南山，始踏湖北土。

风烟愁浩荡，鸿雁拆俦侣。沉吟白云飞，怅望黄鹤翥。

晴川俯汉阳，葭菼满鹦鹉。家山渺安在，幽梦到别墅。

三年再谪官，缭络万里路。浮游幻境中，尘迹叹仰俯。

翠华尚蒙尘，吾敢念门户。但嗟机会失，事势契先误。

今年寇益横，春夏蹂京辅。万骑略秦关，馀毒被陈汝。

五陵气葱葱，中原郁膴膴。弃置不复论，弥望皆莽卤。

旌旃满江淮，寇钞连齐鲁。六飞竟何从，秋晚尚江浒。

何时包干戈，礼瑞奠璜琥。斯民安田畴，馀谷栖廪庾。

四方道路通，舟车走商贾。吁嗟乎苍天，乃尔艰国步。

譬犹大厦倾，著力事撑柱。居然听颓覆，此身何所措。

又如抱羸瘵，邪气久已痼。不能亲药石，乃复甘粔籹。

膏肓骨髓间，性命若丝缕。安得和缓徒，举手为摩拊。

驯致海宇康，苍生有环堵。
送李宗衡还闽分题得淮浦闻鸿
李东阳（明代）

淮上春深水接烟，遥闻别雁下平川。云移远树犹回马，风断高城正系船。

杳杳北天谁作伴，迢迢南夜不成眠。江湖不隔归时梦，消息应劳万里传。
念五夕过星屏村奇峰幻岫得云雨而增异
郭之奇（明代）

雨增山色倍迷冥，洒雾挥岚出翠屏。谁遣巨灵千手擘，遥分西土万峰青。

阆风杂揉劖幽壁，悬圃依稀刷化扃。误疑子晋吹笙过，错认湘娥采杜停。

霓裳飒沓浮真影，云髻潇疏动远馨。自从触斗于天象，忽漫倾河落地星。

留与人间呈幻诡，偶当涯角露精灵。望夫石上石如刺，回雁峰头峰似铏。

割尽九回肠寸寸，添成万点泪零零。垂乳多端凭挂搭，含霞随处想珑玲。

胡帝胡天图莫就，为云为雨梦难醒。安知此日乘槎者，欲写山心不但形。
和子瞻次孙觉谏议韵题郡伯闸上斗野亭见寄
苏辙（宋代）

扁舟未遽解，坐待两闸平。
浊水污人思，野寺为我清。
昔游有遗咏，枯墨存高甍。
故人独未来，一樽谁与倾。
北风吹微云，莫寒依月生。
前望邦沟路，却指铁瓮城，茅檐卜兹地，江水供晨烹。
试问东坡翁，毕老几此行。
奔驰力不足，隐约性自明。
早为归耕计，免惭老僧荣。
〈僧荣，斗野主人也。
子瞻将卜居丹阳蒜山下，此亭正当归路，故云尔。
〉
伤时（一作郑遨诗）
杜光庭（唐代）

帆力劈开沧海浪，马蹄踏破乱山青。

浮名浮利过于酒，醉得人心死不醒。
再用前韵
李弥逊（宋代）

长檠当昼知无用，团扇经秋叹已陈。
我独不才端有似，五年泽国又逢春。
湖州歌九十八首 其二十四
汪元量（宋代）

金屋煌煌丽九天，朝歌夜舞艳神仙。
寻常只道西湖好，不识淮南是极边。
偈五十三首 其二十一
释克勤（宋代）

国无定乱之剑，四海晏清。门无白泽之图，全家吉庆。

若道有承恩力处，正是土上加泥。更或削迹吞声，亦乃持南作北。

到这里纵横十字，未免誵讹。据位投机，犹较些子。

寒山逢拾得，抚掌笑咍咍。
莆田程慧父自始安道南海访余洲上不值
欧大任（明代）

讵得倾程盖，空驰访戴心。凿坏纡径远，移棹入村深。

郁水通珠浦，漓江下桂林。知君兴难尽，宁必似山阴。
和郑生
吴氏（宋代）

慈亲未识意如何，不肯令君画翠蛾。自是杏花开较晚，梅花占得旧情多。
句
吴淑（宋代）

浴殿夜凉初阁笔，渚宫秋晚得悬车。
山园遣兴
陆游（宋代）

输逋告籴走比邻，恤患分灾累故人。
安得此身无一事，林中数笋过残春！
汉上逢同年崔八
李频（唐代）

去岁曾游帝里春，杏花开过各离秦。偶先托质逢知己，

独未还家作旅人。世上路岐何缭绕，空中光景自逡巡。

一回相见一回别，能得几时年少身。
御园耕种
乾隆（清代）

弄田播种近臣从，不比亲耕典秩宗。
布谷有声春已暮，看花无秩草全茸。
劳躬漫谓勤民亟，愁意多缘望雨浓。
丰泽籍田将御苑，年年端是重三农。
少年游
晏殊（宋代）

芙蓉花发去年枝。双燕欲归飞。兰堂风软，金炉香暖，新曲动帘兰。

家人拜上千春寿，深意满琼卮。绿鬓朱颜，道家装束，长似少年时。
谢王洪伯惠酒炭米五首
包恢（宋代）

君许身比稷，视饥真己如。
免吾学颜贴，乞米李大夫。
乌啼月
贺铸（宋代）

牛女相望处，星桥不碍东西。重墙未抵蓬山远，却恨画楼低。细字频传幽怨，凝缸长照单栖。城乌可是知人意，偏向月明啼。
题潘伴霞漱芳阁诗稿
蒋徽（清代）

小谪三湘亦俊游，彩鸾写韵有高楼。怪来诗思清于水，玉女盆曾借洗头。
逢病军人
王醇（明代）

回望魂犹乱，归支病缓行。
道傍将掩骨，塞外即前生。
店主辞孤宿，军装付破城。
便令身战死，序绩不知名。
致仕後即事
陆游（宋代）

问门前客元无迹，谀墓中人本不工。
犹有邻僧能送米，未妨窃比玉川公。
由上方峰根北转遇三樵人
王履（宋代）

寻常笑疑客，病自杯方始。
败叶卒一鸣，摄吾县藤里。
泠风分翏翏，送过回峦趾。
三樵适相遇，问去青柯几。
含笑了无言，飘然自歌起。
永王东巡歌·其二
李白（唐代）

三川北虏乱如麻，四海南奔似永嘉。
但用东山谢安石，为君谈笑净胡沙。
曾氏北园 其六
邹浩（宋代）

白莲香火久凋零，还似乐天今服膺。我有一言人不解，请君问取北来僧。
琴枕
释师范（宋代）

巧出焦桐样，淳含太古音。
多因和梦听，只作夜虫吟。
次韵中散兄见寄
葛胜仲（宋代）

晦迹才须一亩间，浮家暂寄五湖边。官抛印绶轻千里，禄隐渔湖已十年。

眼对云山偏烂烂，腹藏篇牍自便便。政缘欲遂幽栖乐，岂是清时独弃捐。
野鸭
齐己（唐代）

野鸭殊家鸭，离群忽远飞。长生缘甚瘦，近死为伤肥。

江海游空阔，池塘啄细微。红兰白蘋渚，春暖刷毛衣。
喻邦相邀游三岩寺观飞雨泉分得名字
游朴（明代）

谁遣流泉泻石硡，阳侯应与巨灵争。一天飞雨晴空堕，五夜明河白昼倾。

影入尊垒堪并醉，润沾衣袂有余清。无人为赋青莲句，不分匡山独擅名。
游小金山 其一
陈嵩（清代）

老去惭韩子，閒来问大颠。三山如此果，四大是何禅。

锥卓犹馀地，壶悬更别天。夜航随主驻，春棹费流连。
送王庾
宋祁（宋代）

土甑残炊黍，津航促扣舷。
云迷孝王苑，星认太丘躔。
破瑟弦鵾舞，吟囊锦兽鲜。
晚淮他夜月，离思共娟娟。
九月二十五日有传秋闱两榜至书舍见思永杨植以诗中乙科喜乡闾之有人学业之丕振因赋三绝以自释 其二
刘崧（元代）

至顺壬申再贡贤，一从更制遂茫然。惊看亚榜题杨植，憔悴西风十九年。
鹧鸪天·一夜冰澌满玉壶
石孝友（宋代）

一夜冰澌满玉壶。五更喜气动洪炉。门前桃李知麟集，庭下芝洪看鲤趋。
泉脉动，草心苏。日长添得绣工夫。试询补衮弥缝手，真个曾添一线无。
中宿归舟赋得落日放船好和张子白韵 其四
成鹫（清代）

落日放船好，秋江色色新。岸花低有影，霜叶净无尘。

岚气侵衣湿，山容觌面真。入林空有约，吾已厌吾身。
南歌子·闲傍药栏西
谢福娘（宋代）

闲傍药栏西。正是春光三月时。深紫浅红光照眼，依稀。有似西施醉枕敧。摘放胆瓶儿。冷艳幽光映酒卮。曾记古人题品语，祆知。今夜花王得艳妻。
送吕思抑户部之淮上三首 其三
王慎中（明代）

怜君宦隐处，淮水日悠悠。橘刺青书幌，涛声散郡楼。

元王馀馆榭，阏伯故林丘。更有山阿赏，还因桂树留。
诗一首
薛绍彭（宋代）

晋大司马至洛阳，威略已著推砍羌。
声驰江龙传国光，右军笔砍争堂堂。
妙用作意驱后铓，惊鸿乍起游龙翔。
仁祖无奕乌衣郎，排名篇末流遗芳。
开元散落王涯藏，联翩飞动茂密行。
料简鉴赏盛有唐，传授视此真印章。
凤州
汪元量（宋代）

凤州山馆有清辉，古木扶疏散陆离。
红尾锦鸡鸣古埭，绿头花鸭盪幽池。
荷声策策秋来后，桂影团团月上时。
病马啮荄思故枥，惊乌绕树宿何枝。
三分割据人如梦，满目兴亡客自痴。
走笔成诗聊纪实，岷峨风土出蹲鸱。
鄂尔楚克哈达帐中漫兴
王显绪（清代）

晓岫秋阳云半吞，午来盈谷换春温。茶烹蟹眼析泉水，香爇鸱头老树根。

邀醉黄花怜未放，供书红叶怅无存。辛勤逾月眠风帐，空对东山谢相墩。
送楚丘曲少府赴官
岑参（唐代）

青袍美少年，黄绶一神仙。微子城东面，梁王苑北边。

桃花色似马，榆荚小于钱。单父闻相近，家书早为传。
秋夜
吴锡畴（宋代）

寂寂虚堂风露凉，边声惊听雁南翔。
短筇梦涉秋三迳，长笛思乘月一航。
老眼添昏如浊镜，吟怀多感类寒螀。
久知拙不趁时样，肯羡东邻鬭靓妆。
张好好诗
杜牧（唐代）

牧大和三年佐故吏部沈公江西幕。好好年十三，始以善歌舞来乐藉中。后一岁，公镇宣城，复置好好于宣城藉中。后二年，沈著作述师以双鬟纳之。又二岁，余于洛阳东城重睹好好，感旧伤怀，故题诗赠之。

君为豫章姝，十三才有余。
翠茁凤生尾，丹叶莲含跗。
高阁倚天半，章江联碧虚。
此地试君唱，特使华筵铺。
主公顾四座，始讶来踟蹰。
吴娃起引赞，低徊映长裾。
双鬟可高下，才过青罗襦。
盼盼下垂袖，一声雏凤呼。
繁弦迸关纽，塞管引园芦。
众音不能逐，袅袅穿云衢。
主公再三叹，谓之天下殊。
赠之天马锦，副以水犀梳。
龙沙看秋浪，明月游东湖。
自此每相见，三日已为疏。
玉质随月满，艳态逐春舒。
绛唇渐轻巧，云步转虚徐。
旌旆忽东下，笙歌随舳舻。
霜凋谢楼树，沙暖句溪蒲。
身外任尘土，樽前且欢娱。
飘然集仙客，讽赋欺相如。
聘之碧瑶佩，载以紫云车。
洞闲水声远，月高蟾影孤。
尔来未几岁，散尽高阳徒。
洛阳重相见，绰绰为当垆。
怪我苦何事，少年垂白须。
朋游今在否，落拓更能无？
门馆恸哭后，水云愁景初。
斜日挂衰柳，凉风生座隅。
洒尽满襟泪，短歌聊一书。
凤凰台上忆吹箫 九日
顾贞观（清代）

一月他乡，一天离绪，一秋好景重阳。问题糕落帽，何处堪伤。

多事六朝金粉，还留下、千古凄凉。无穷恨，醉中偷系，玉腕萸囊。

难忘。当年此际，正戏马高台，扈跸长杨。又翻经蕉苑，甘露分尝。

其奈近来消渴，依然是、少日游梁。思君极，花寒人瘦，减尽容光。
赠刘进父监庙四首 其四
赵蕃（宋代）

岁晚戒行路，问君何远征。风霜虽自苦，坟墓不胜情。

南徙计岂得，北归边未平。非惟慕严父，抑亦念难兄。
舟中除夕二首 其一
王守仁（明代）

扁舟除夕尚穷途，荆楚还怜俗未殊。处处送神悬楮马，家家迎未换桃符。

江醪信薄聊相慰，世路多歧漫自吁。白发频年伤远别，綵衣何日是庭趋？
题义乌县绣川驿
陈棣（宋代）

湖漾晴波万叠秋，山攒远翠两眉愁。
一川暝色烟欹柳，千里寒光月满洲。
直恐断堤横北固，定知绝影冠东州。
尘缨欲濯沧浪水，愧见沙头双白鸥。
宋铙歌鼓吹曲 其六
谢翱（宋代）

邻之震，震于户。戒登陴，彻守御。神威掩至，不及拒。

沿楚以南，菁茅宿莽。献于王吏，奉厥土。天子有诏，侯西楚。

自南北东，皆我疆。龙旗虎节，拜降王。秦戈巩甲，期韬藏。

冕旒当中，垂衣裳。
四泉山小憩
杨明上（清代）

暂得偷间坐，心清境亦清。窗衔孤塔影，门掩大江声。

明月怀前世，梅花记后生。众僧如旧识，相对不胜情。
太清歌词
佚名（宋代）

红片半随风，又半随流水。
曹不占挽词二首
林亦之（宋代）

年年除莫即相呼，夜语如君不可无。
为报岁寒同社客，今年不要作柴炉。
临江仙 雨中柬谭子羽
顾璘（明代）

抱病登楼无意绪，满城寒雨濛濛。一樽何日与君同。

捲帘芳草碧，呼酒夕阳红。

堪恨赏心多不偶，依然枉却东风。扁舟归兴莫匆匆。

江梅他自落，别有海棠丛。
送别赵秋水兼寄申凫盟观仲兄弟
黄伸（清代）

七月西风吹井梧，池荷渐老庭葵疏。鸣虫唧唧夜色徂，羁客徘葵临前除。

送君尚记与君别，黄金台下无颜色。还家忽忽音书绝，君去并州我适越。

洎我归来卧旧丘，闻君又买广陵舟。同在天涯不相值，江山怅望生离愁。

两年不见增白发，相逢遗我诗盈箧。三伏炎蒸金石流，展卷洒洒飘冰雪。

河朔快饮五陵豪，留君不住心烦劳。匣琴罢酌坐深宵，玉露无声银汉高。

悠悠此意无终极，说向世人应不识。归见荆园两弟兄，为道别后长相忆。
沙岸登舟
谢翱（宋代）

五里儿女步，虚沙映断筇。云支半山石，帆席上溪风。

数雁怜身只，闻鹃愿耳聋。市桥东半榻，侧影夕阳中。
天净沙 雨后
袁思古（五代）

黑沈沈黯压天低。韵悠悠远听鸠啼。花乱飞望眼欲迷。

雨乍晴群山如洗。及春游踏遍香泥。
湘宫寺
曾极（宋代）

数椽败屋湘宫寺，虞愿忠规正凛然。
十级浮屠那复有，虚抛帖妇卖儿钱。
赠僧知先
葛胜仲（宋代）

诸方行尽夙心谐，澄碧归来寄雅怀。曾识禅那两居士，昭文斋主与高斋。
南山下旧居闲放
张九龄（唐代）

秪役已云久，乘闲返服初。块然屏尘事，幽独坐林闾。

清旷前山屏，纷喧此地疏。乔木凌青霭，修篁媚绿渠。

耳和绣翼鸟，目畅锦鳞鱼。寂寞心还间，飘飖体自虚。

兴来命旨酒，临罢阅仙书。但乐多幽意，宁知有毁誉。

尚想争名者，谁云要路居。都忘下流叹，倾夺竟何如。
别须水部日华还朝
袁中道（明代）

移沙取石贮轻舟，清冷何曾似宦游。
春雪歌成辞郢里，梅花落尽别扬州。
东风自护桓公树，明月谁登庾信楼。
兄弟凋残知己别，枇杷门外泪交流。
龙川道士
苏辙（宋代）

昔我迁龙川，不见平生人。
倾囊买破屋，风雨庇病身。
颀然一道士，野鹤堕鸡群。
飞鸣闾巷中，稍与季子亲。
刺口问生事，褰裳观运斤。
俯仰忽三年，愈久意愈真。
送我出重岭，长揖清江滨。
方营玉皇宫，栋宇期一新。
成功十年後，脱身走中原。
见公心自足，徒步非我勤。
我归客箕颍，昼日长掩关。
仆夫忽告我，门有万里宾。
问其所从来，笑指南天云。
心知故人到，惊喜不食言。
我老益不堪，惟有二顷田。
年年种麦禾，仅能免饥寒。
君来亦何为，助我耕且耘。
嗟古或有是，今世非所闻。
小桃红·画堂春暖绣帏重
马致远（元代）

画堂春暖绣帏重，宝篆香微动。此外虚名要何用？醉乡中，东风唤醒梨花梦。主人爱客，寻常迎送，鹦鹉在金笼。
寄石濂和尚
梁宪（明代）

无食扶筇卖药来，埋头触面尽尘埃。欲将何法从师问，祇好提瓶沽酒回。

山鸟岂能知醉醒，浮云随处任徘徊。全身爱我难施棒，未喝当前语似雷。
和石田先生落花诗 其三
唐寅（明代）

今朝春比昨朝春，北阮番成南阮贫。借问牧童应没酒，试尝梅子又生仁。

六如偈送钱塘妾，八斗才逢洛水神。多少好花空落尽，不曾遇着赏花人。
壬辰九月二十二日再入讲筵进讲得诗三首 其一
林文俊（明代）

蓬莱殿阁隔尘嚣，云捲珠帘讲幄高。扇影开时瞻御座，炉烟飞处簇宫袍。

横经未觉天颜远，问道应忘玉体劳。身际明时叨侍从，犹惭无术补秋毫。
初冬杂咏
陆游（宋代）

微风蹙水靴文浪，薄日烘云卵色天。
但恨世间闲客少，江湖底处欠渔船？
出游
陆游（宋代）

吴地清明未减寒，梨花初动杏花残。
平沙漫漫人争度，微雨萧萧客跨鞍。
野寺吹螺作春会，山邮籴米具朝餐。
已开九帙吾何觊，时说金丹强自宽。
夜坐见白发寄别朱仲开张瓯江
陈鹤（明代）

坐久北风起，江声带远沙。
客愁初到鬓，乡梦不离家。
林静无残叶，灯寒有落花。
怀君夜难寐，别绪转如麻。
稻花
董嗣杲（宋代）

四海张颐望岁丰，此花不与万花同。
香分天地生成里，气应阴阳子午中。
顷顷紫芒摇七月，穰穰玉糁杵西风。
雨暘时若关开落，歌壤谁摅畎亩忠。
匀道人之玉山戏作两小诗送之 其一
朱松（宋代）

小雨敛尘芒屩轻，玉峰一点笠边明。向来目尽鸟飞处，一锡今随只影行。
十五日明发石口遇顺风
杨万里（宋代）

溯流浅水刺楼船，百棹千篙祇不前。一夜波声喧到晓，北风气力欲翻天。

挂帆未了青泥过，转眼相将玉笥边。无数小舟俱在后，追侬不及指为仙。
颂古二十一首
释正觉（宋代）

即日贵人，旧家贫汉。
兄弟相承，尊卑互换。
向晚途中眼不开，夜明帘外机旋转。
骑牛载帽异中来，百炼真金色不变。
淳熙十二年加上太上皇帝太上皇后尊号十一首
佚名（隋代）

天锡伊嘏，地效其珍。
诞作实典，奉于尊亲。
尔公尔相，尔恭尔寅。
协举令备，遹臻厥成。
偈倾一百六十九首
释智朋（宋代）

门掩衰颓又暮春，这些病痛与谁陈。
百城若有归来者，方见文殊一臂伸。
经乱离后天恩流夜郎忆旧游书怀赠江夏韦太守良宰
李白（唐代）

天上白玉京，十二楼五城。
仙人抚我顶，结发受长生。
误逐世间乐，颇穷理乱情。
九十六圣君，浮云挂空名。
天地赌一掷，未能忘战争。
试涉霸王略，将期轩冕荣。
时命乃大谬，弃之海上行。
学剑翻自哂，为文竟何成。
剑非万人敌，文窃四海声。
儿戏不足道，五噫出西京。
临当欲去时，慷慨泪沾缨。
叹君倜傥才，标举冠群英。
开筵引祖帐，慰此远徂征。
鞍马若浮云，送余骠骑亭。
歌钟不尽意，白日落昆明。
十月到幽州，戈鋋若罗星。
君王弃北海，扫地借长鲸。
呼吸走百川，燕然可摧倾。
心知不得语，却欲栖蓬瀛。
弯弧惧天狼，挟矢不敢张。
揽涕黄金台，呼天哭昭王。
无人贵骏骨，騄耳空腾骧。
乐毅倘再生，于今亦奔亡。
蹉跎不得意，驱马还贵乡。
逢君听弦歌，肃穆坐华堂。
百里独太古，陶然卧羲皇。
征乐昌乐馆，开筵列壶觞。
贤豪间青娥，对烛俨成行。
醉舞纷绮席，清歌绕飞梁。
欢娱未终朝，秩满归咸阳。
祖道拥万人，供帐遥相望。
一别隔千里，荣枯异炎凉。
炎凉几度改，九土中横溃。
汉甲连胡兵，沙尘暗云海。
草木摇杀气，星辰无光彩。
白骨成丘山，苍生竟何罪。
函关壮帝居，国命悬哥舒。
长戟三十万，开门纳凶渠。
公卿如犬羊，忠谠醢与菹。
二圣出游豫，两京遂丘墟。
帝子许专征，秉旄控强楚。
节制非桓文，军师拥熊虎。
人心失去就，贼势腾风雨。
惟君固房陵，诚节冠终古。
仆卧香炉顶，餐霞漱瑶泉。
门开九江转，枕下五湖连。
半夜水军来，浔阳满旌旃。
空名适自误，迫胁上楼船。
徒赐五百金，弃之若浮烟。
辞官不受赏，翻谪夜郎天。
夜郎万里道，西上令人老。
扫荡六合清，仍为负霜草。
日月无偏照，何由诉苍昊。
良牧称神明，深仁恤交道。
一忝青云客，三登黄鹤楼。
顾惭祢处士，虚对鹦鹉洲。
樊山霸气尽，寥落天地秋。
江带峨眉雪，川横三峡流。
万舸此中来，连帆过扬州。
送此万里目，旷然散我愁。
纱窗倚天开，水树绿如发。
窥日畏衔山，促酒喜得月。
吴娃与越艳，窈窕夸铅红。
呼来上云梯，含笑出帘栊。
对客小垂手，罗衣舞春风。
宾跪请休息，主人情未极。
览君荆山作，江鲍堪动色。
清水出芙蓉，天然去雕饰。
逸兴横素襟，无时不招寻。
朱门拥虎士，列戟何森森。
剪凿竹石开，萦流涨清深。
登台坐水阁，吐论多英音。
片辞贵白璧，一诺轻黄金。
谓我不愧君，青鸟明丹心。
五色云间鹊，飞鸣天上来。
传闻赦书至，却放夜郎回。
暖气变寒谷，炎烟生死灰。
君登凤池去，忽弃贾生才。
桀犬尚吠尧，匈奴笑千秋。
中夜四五叹，常为大国忧。
旌旆夹两山，黄河当中流。
连鸡不得进，饮马空夷犹。
安得羿善射，一箭落旄头。
偈颂二百零五首
释正觉（宋代）

春云堆絮，春雨散丝，
华开笑口柳申眉。翻紫燕，
嚼黄鹂，声色丛中有路歧。
家风鼻孔相摩触，不独观音大士知。
寓栗坪茅屋
贺贻孙（清代）

结茅天半渺无涯，静夜空山绝物华。梦里风声翻纸帐，雨边萤影落镫花。

青精味易和粗饭，绿柏香难斗苦茶。独喜埋名今渐久，无人问字到山家。
奉和圣制送十道采访使及朝集使
张九龄（唐代）

三年一上计，万国趋河洛。课最力已陈，赏延恩复博。

垂衣深共理，改瑟其咸若。首路回竹符，分镳扬木铎。

戒程有攸往，诏饯无淹泊。昭晰动天文，殷勤在人瘼。

持久望兹念，克终期所托。行矣当自强，春耕庶秋获。
吾粤无牡丹园白将军园新移至两株作花颇大然姿态自藏连日偕湛君诸子过看聊纪一绝
黎遂球（明代）

剪烛裁诗看未休，艳妆无语自含羞。花如东北燕齐女，流落江南日带愁。
念奴娇十一首 其二
史承谦（清代）

斜风细雨，小重阳过后，几番寒到。谁唤开筵丛菊下，胜事顿舒怀抱。

绿橘初香，紫螯新健，秋色分餐好。茶烟轻飏，芸辉四壁相照。

何用擘阮弹筝，清尊密坐，便足供欢笑。白发萧萧狂不减，何况二人年少。

烧烛题诗，分曹射覆，那惜频倾倒。宵阑未去，蟾光已堕林表。
梅
晁公溯（宋代）

微阳回孤根，霜雪破余凛。
颜红发春鲜，肤粟怜夜永。
轻风送幽香，缺月散清影。
寒乌忽飞来，伴此一枝冷。
月漉漉送瞿慧夫之堜川
文质（元代）

月漉漉，在娄水，老蟾千年浸不死。容花已萎春蕙芳，弦望茫茫运天髓。

月漉漉，在堜水，桂影无烟玉如洗。一天清吹凉参差，琉璃碧破飞鱼起。

我家月明沧海曲，渔歌不惊鸥梦熟。脱巾醉卧竹叶舟，白头浪起高于屋。

送君行，月漉漉。
余观近时诗人往往有以前代台名为赋者辄用效颦以消馀暇 其三 朝阳台
岑安卿（元代）

巫峰十二青参差，石形俨现仙娥姿。苍藤翠木怯凄冷，精诚夜感襄王思。

仙衣缥缈仙裙湿，云影飘飖雨声急。阳台朝暮不胜情，高唐想像愁无极。

梦中奇遇事杳冥，公子雕辞亦胸臆。荒凉古庙屹江干，台空不见行云迹。

游人怅望尚徘徊，古碑寂寂荒莓苔。
寒食日归吴兴寄鲁山
仲并（宋代）

风云虽不定，日雨亦易乾。
残春犹凛凛，助我朝食寒。
想见芳野田，士女游班班。
去者日以疏，更为来者欢。
青红间车马，日暮醉墦间。
春日久阴
朱诚泳（明代）

二月春如海，长空未放晴。林花羞褪色，山鸟噤无声。

薄雾寒笼树，浓云重压城。寻芳空有约，风景太无情。
次天字韵答岑岩起
苏轼（宋代）

一声清跸雾开天，百辟心庄岂貌虔。
回顾惊君珠玉侧，同升愧我粃糠前。
裴回月色留坛影，缥缈松香泛蜡烟。
（近制，以椽烛松明易糁盆。
）莫叹郎潜生白发，圣朝求旧鄙鸢肩。
席上信笔六首
李弥逊（宋代）

春衫更怯晚来风，准拟衰颜借酒红。
到得杯行愁不饮，烛红隐隐睡濛濛。
清池
彭炳（元代）

春风留梦碧桃枝，双凤吹箫月上时。谁与秋莲共秋色，白鸥如雪落清池。
送徐使君参知山东政事二首 其一
戚继光（明代）

监兵六郡节旄新，元是褰帷第一人。患难相将兰作佩，生平独一玉为身。

曾消汉士沙中语，更却胡儿碛外尘。桑梓何因私帝泽，岁星今已在东秦。
暑不杂兴
方岳（宋代）

一刻之间值万金，苦无人可共幽襟。
几年不作西湖想，听得啼莺不自禁。
杂兴 其五
方一夔（宋代）

天地生生不尽仁，惟梅先得一年春。花神铨次初编谱，月老庄严妙写真。

索笑暗添风度爽，嚼香清洗肺肝尘。莫嫌删后多题品，自二南来有几人。
春晚杂兴十二首
方回（元代）

芳草茸茸没屦深，清和天气润园林。
霏微小雨初晴处，暗数青梅立树阴。
宫词 其一○三
花蕊夫人徐氏（唐代）

丹霞亭浸池心冷，曲沼门含水脚清。傍岸鸳鸯皆著对，时时出向浅沙行。
降仙台
佚名（宋代）

升烟既罢，良夜未晓，天步下神邱。锵锵鸣玉佩，炜炜照金莲，杳蔼云裘。彩仗初转，回龙驭、旌旆悠悠。星影疏动与天流。漏尽五更筹。大明升，东海头。杲杲灵曜，倒影射旗旒。辇路具修。葱郁瑞光浮。归来双阙看御楼。有仙鹤、衔书赦囚。万方喜气，均祉福，播歌讴。
送张著作任柘城
胡宿（宋代）

出宰分寰邑，修书得秘丘。青云莫厌晚，翠柏最宜秋。

旧学缁林散，前欢醉墨留。弦歌聊自慰，不足论全牛。
嘉禾百咏 其九十二 严忌
张尧同（宋代）

有子如君少，终缘叛国亡。冢前无后嗣，切勿怨张汤。
送留君玉高云卿自江阴迁松江四绝
陆文圭（元代）

暨州风土今非昔，安得珠犀卖客船。
莫笑归装无一物，江头鱼蟹亦论钱。
秋雨遽凉
郑刚中（宋代）

数日窗无疏竹影，烟中长有万丝飞。
不知小雨催时节，但觉朝来欠夹衣。
赠蒋山僧
王庭圭（宋代）

云阳秀湘南，祖刹隐林峤。曾出老古锥，今尚有馀貌。

神驹过江来，羁靮不受敲。潮音震海湖，乞食遍蛮徼。

遣子寻故岑，飞锡出泥淖。端能破悭贪，亦须硬觜爪。

定林枕双溪，门前风水闹。一派绕钟山，归时可自照。
甘露寺多景楼
曾巩（宋代）

欲收嘉景此楼中，徙倚阑干四望通。
云乱水光浮紫翠，天含山气入青红。
一川钟呗淮南月，万里帆樯海外风。
老去衣衿尘土在，只将心目羡冥鸿。
寄
郑獬（宋代）

使君何所乐，乐在南湖滨。有亭若孤鲸，覆以青玉鳞。

四面拥荷花，花气摇红云。使君来游携芳樽，两边佳客坐翠裀。

鄞江鲜鱼甲如银，玉盘千里紫丝莼。金壶行酒双美人，小履轻裙不动尘。

壮年行乐须及辰，高谈大笑留青春。游人来看使君游，芙蓉为楫木兰舟。

横箫短笛悲晚景，画帘绣幕翻中流。贪欢寻胜意不尽，相招却渡白蘋洲。

日落使君扶醉归，游人散后水烟霏。紫鳞跳复戏，白鸟落还飞。

岂独乐斯民，鱼鸟亦忘机。使君今作螭头臣，游人依旧岁时新。

空馀华榜照湖水，更作佳篇誇北人。
奉和杨驸马六郎秋夜即事
王维（唐代）

高楼月似霜，秋夜郁金堂。对坐弹卢女，同看舞凤凰。

少儿多送酒，小玉更焚香。结束平阳骑，明朝入建章。
送僧
释文珦（宋代）

云作达人性，东西无定居。
重逢在京阙，忽忆归园庐。
水宿傍江市，山行见樵车。
后期难重寻，握手空踌躇。
喜有秋
戴炳（宋代）

去年已作填沟计，谁料今年见有秋。天意乘除元自定，人生伏腊谩多忧。

满盆淅玉休论价，成斛量金不计筹。最是野夫欢喜处，春风百瓮绕床头。
次潮阳宁公诗韵三首
敖陶孙（宋代）

竹枝拗折殊多事，参取茶瓯未到前。
为报天台痴五百，撞斋逻粥莫争先。
忆秦娥
陆游（宋代）

玉花骢。晚街金辔声璁珑。声璁珑。闲敧乌帽，又过城东。
富春巷陌花重重。千金沽酒酬春风。酬春风。笙歌园里，锦绣丛中。
壶公谣
顾应祥（明代）

壶公山中兴有馀，山人爱閒头不梳。诗吟古人不道语，架插俗眼未见书。

有时乘兴写幽抱，老蚌迸出千斛珠。雄才如此合廊庙，早归丘壑良可吁。

山人自言吾所好，不在佩玉金门趋。曾闻世界常陷缺，唾壶击碎狂歌发。

倦卧南阳冈上云，醉呼采石矶头月。阅残尘世同蜉蝣，剖破籓篱同胡越。

年踰耳顺筋力强，时向风前晞鹤发。舍南舍北俱种花，客来剪韭还摘瓜。

开径杖分黄犊草，携尊时对白鸥沙。鸥沙犊草自成趣，何用更觅仙人家。
句曲道中值雨时赴子与之约二首 其一
宗臣（明代）

垂杨孤骑出江门，西望钟山帝极尊。万里浮云摧短剑，千峰秋极起中原。

及时风雨一何急，入夜蛟龙任自翻。不分南州徐孺子，华阳三日独开樽。
送丘宗卿博士出守嘉禾以视民如伤为韵
吕祖谦（宋代）

奋髯疾抵几，解衣徐探雏。
古来多快士，气吞两轮朱。
簿书高没人，迎笔风摧枯。
自许岂不豪，岁晏终何发。
竹溪直院盛称起予草堂诗之善暇日览之多有可
刘克庄（宋代）

古寺何年废，松门月似冰。
间然孰为主，敲者只归僧。
地僻禅敲寂，天高兔魄升。
周游何处晚，剥啄有谁应。
未易分邻烛，又难上佛灯。
安知无岛辈，开户结诗盟。
如梦令
袁毓卿（清代）

梦压鸾衾初醒。睡起玉钗慵整。门掩篆香残，斜日画堂人静。

风紧。风紧。吹皱一帘花影。
惜余春
于学谧（清代）

当时只是望春回，不道春来愁共来。于今最惜残春去，无奈春去愁偏住。

我愁不是为春愁，愁在阊阖十二楼。帝阍渺渺凭谁叩，弱水茫茫绝行舟。

却从麻姑向东海，卧看沧桑几千载。桑田变尽海中波，一段心情镇常在。

我有琢玉连环纽，愿系君恩得长久。我有百炼双吴钩，与君试斩蛟与虬。

天高日远难为遇，以暗投人不知处。玉京回首空白云，瑶台别路隔红尘。

花前可惜对余春，清歌未了涕沾巾。
姜特立寄诗编为赋四首
韩元吉（宋代）

榕叶青青荔子红，三山十寺粤王宫。
诵君好句浑如画，寄我清游梦想中。
送陈正之三首 其二
方回（元代）

婉画循中道，廉名集美誉。直知能解事，元为饱看书。

用法何庸尽，颁条本自疏。酂侯端许继，不问吐茵车。
挽知泰州宋公大夫词
韩元吉（宋代）

投老溪南幸卜邻，一麾频见宠章新。
养花别圃成三径，种木佳城度十春。
前席遂孤明主意，留鞭难继沣阳尘。
空余樽酒追随地，同社凄凉泪满巾。
晋宗庙歌十一首 其三 征西将军登歌
傅玄（魏晋）

经始宗庙，神明戾止。申锡无疆，祗承享祀。假哉皇祖，绥予孙子。

燕及后昆，锡兹繁祉。
和徐德彰春日杂咏八首 其五
陈完（明代）

鸥沙十里带平沙，茅屋人家柳半遮。柔橹呕哑移画舫，轻雷枥辘走香车。

泉如燕尾清流拆，草似裙腰白路斜。何处玉钱都化蝶，夜来飞上一林花。
念奴娇
张孝祥（宋代）

星沙初下，望重湖远水，长云漠漠。一叶扁舟谁念我，今日天涯飘泊。平楚南来，大江东去，处处风波恶。吴中何地，满怀俱是离索。

常记送我行时，绿波亭上，泣透青罗薄。樯燕低飞人去后，依旧湘城帘幕。不尽山川，无穷烟浪，幸负秦楼约。渔歌声断，为君双泪倾落。
谭母寿歌
区大相（明代）

大儿行年七十馀，矫如海鹤淩烟墟。为官岂必登卿相，得俸已足供亲娱。

小儿行年六十四，壮志翩翩若奔骥。昨辞亲舍叩帝阍，今拜儒官过乡里。

近闻小儿赴文僚，犹记大儿曾入朝。三釜从知屈捧檄，五斗何曾轻折腰。

借问高堂今何岁，两儿垂白堂前戏。承颜徇禄各有人，长已归田少者仕。

谩说麻源是女身，须知南岳降夫人。回看桂海鸾长度，却望绥山桃自春。
别後寄季长
陆游（宋代）

俗子俗到骨，一揖已溷人;不知此曹面，何处得许尘?我非作崖堑，汝自不可亲。
道途逢使君，令我生精神。
顿增江山丽，更觉风月新。
对床得晤语，倾倒夜达晨。
亟起忘缚裤，小醉或堕巾。
缭出锦城南，问讯江梅春。
煎茶憩野店，唤船截烟津。
凄凉吊废苑，萧散夸闲身。
暮归度略彴，月出水鳞鳞。
思君去已远，此会何由频。
花朝后二夕何侯招饮署中即事
陈恭尹（清代）

清斋银烛敞华筵，况值融和二月天。春得一晴花尽放，望连三夕月犹圆。

中心自醉非酬酢，入耳仁声胜管弦。吴下旧交今寂莫，因君重为说当年。
次韵洪总领题花信亭得江楼二首 其二
张纲（宋代）

地胜宜楼观，临江势屹然。横波吞翠壁，倒影插雕椽。

老子难收兴，云安未足怜。由来词翰手，五凤独居前。
题卢鸿一《学士堂图》
苏轼（宋代）

昔为太室游，卢岩在东麓。直上登封坛，一夜茧生足。

径归不复往，峦壑空在目。安知有十志，舒卷不盈辐。

一处一卢生，裘褐荫乔木。方为世外人，行止何烦录。

百年入箧笥，犬马同一束。嗟余缚世累，归未有茅屋。

江干百亩田，清泉映修竹。尚欲逃世名，岂须上图轴。
忆秦娥
沈端节（宋代）

凭阑独。南山影蘸杯心绿。杯心绿。悠然忽见，卧披横轴。

西风暗度钗梁玉。手香记得人簪菊。人簪菊。无穷幽韵，细看不足。
疏影（催雪）
刘辰翁（宋代）

香篝素被。听花犯低低，瑶花开未。长记那时，炽炭围炉，瘦妻换酒行试。党家人在销金帐，约莫是、打围归际。又谁知、别忆烹茶，冷落故家愁思。

闻道滕骄巽懒，今朝待檄与，翻云须易。白白不成，又不教晴，做尽黄昏情味。银河本是冰冰底。怎忍向、东风成水。待满城、玉宇琼楼，却报卧庐人起。
题群仙图
仇远（元代）

世代虽殊道不殊，衣冠气貌列仙儒。
自怜无计攀灵辔，岂意相从入画图。
把袂拍肩归福地，抗尘走俗笑泥涂。
苔痕还绕榴皮相，风雨东林壁半芜。
秦淮秋感 其四
王至甸（清代）

江花暮合水烟疏，门绕青溪认旧居。醉眼迢迢凝望久，夕阳多是六朝馀。
次韵李元量见赠
李若水（宋代）

先生学业自无双，当代闻人共叹降。
文采羡君高楚梦，诗声笑叹类吴江。
槐花过雨金堆砌，山色经秋碧满窗。
一幅珠玑照尘眼，龙文端信笔能扛。
古诗二首 其一
汪泽民（元代）

美人青云端，望之不得亲。赠我一端绮，珍重同南金。

上有连理枝，间以双飞禽。裁衣以被服，报之绿绮琴。

衣以结绸缪，琴以酬知音。文采岂不贵，尚絅思自珍。

虽敝不忍弃，感子同一心。
偶成
夏竦（宋代）

保庇孤根逄圣主，矜修晚节顺天机。
空门自有清凉地，不向红尘议是非。
颂古三十九首
释道枢（宋代）

放出金毛师子，百兽不见踪由。
要得爪牙全露，直须自把绳头。
句
朱适（宋代）

烧残红烛客未起，歌断一声尘绕梁。
至节前十日游胜因寺
洪咨夔（宋代）

霜霁午曦暖，潦收沙路晞。束山知寺古，避客怪僧稀。

箨滑涉危屐，藤钩穿密衣。月黄风不动，灯火虹桥归。
玉门望狮子峰用旧作四韵 其二
王夫之（明代）

屡望高难到，前冬一杖时。分明霜雪苦，偪侧虎狼欺。

芒屦仍潭水，石函尚小诗。只今肠可断，翻笑昔情痴。
检外祖黎静圃安理府群文稿感成
郑珍（清代）

八股行海内，于今五百祀。子弟为学问，富贵当券纸。

是于古制作，未便克均峙。自有归唐兴，杨马不敢耻。

下迄崇祯末，能辈递砻砥。小技诚未尊，大醇亦无几。

元气入我朝，钟陵实巨指。韩张有天授，蓺圣忘排比。

继起百年间，亦莫不深柢。后生贪巧捷，转贩竞相市。

盗笛吹宫商，截朽饰丹紫。玉尺亦已亡，各以意憎喜。

古云经大义，毋乃不若是。惟昔外王父，孝友发屯否。

多能出少贱，此事特深至。出入对偶法，钩提古先髓。

食时可百篇，占授懒自纪。平生多阅历，曾不挂唇齿。

文亦杀锋棱，百鍊化绕指。老手林汲翁，见之叹无已。

谓是有根本，更无巇可抵。禄位惜不偿，老饮抑泉水。

呼母来从居，曰已归故梓。七十老孟公，处置到鸡豕。

三日一来过，琐琐身料理。此义今则无，死或不相视。

固知有言者，天性厚如此。当时我童幼，顽状顽难似。

先生抚而笑，孺子盍楚捶。耕稼傥有人，学成尽堪俟。

此后执经来，请业吾语尔。配质不易镌，而公行病矣。

阳厥见侠瘿，绕颈若珠累。无知尚肆姐，持册前问字。

先生不挥去，曰居待吾起。力疾为指说，声轰所凭几。

想见仁人心，何尝知有死。回首十六年，面命犹在耳。

儿长业日荒，欲言自先葸。司马有遗文，传布竟谁事。

临风一抚额，高山怅予跂。既以负先生，又以负母氏。

所欲非得为，永惭卢东里。
和蔡相面壁轩 其四
释怀深（宋代）

处处是方便，此理几人荐。不识雪峰球，错认盐官扇。
游桃川宫
张埴（宋代）

瞿老亭存树插天，靖风扶醉坐云颠。
黔中历历何千状，晋后纷纷又几年。
扣木不知渠是圣，入桃亦认我为仙。
山林摇落秋声起，两袂清寒一囅然。
赋得灯前细雨赠别郑浮丘雨字韵
高棅（明代）

野馆昏色来，明灯静深坞。
故人惜睽违，共此尊前雨。
寒影明远心，夜声带离苦。
飘萧初拂席，飒沓仍近户。
重霭湿余芳，宿云暗平楚。
明发送君行，凄凄满南浦。
水调歌头
袁绶（清代）

敞屐视簪韨，雅尚慕樵渔。百年驹过隙耳，莫被利名拘。

家有园林如画，室有琴书乐志，花竹绕吾庐。此景若轻负，猿鹤笑人愚。

况平生，思反哺，效慈乌。愿储升斗微禄，相与赋归与。

花下板◇奉母，窗下蒲编教子，荆树茂庭除。佳日介眉寿，醉共捧屠苏。
罗湖八首
刘克庄（宋代）

岁晚南游访稚川，苔封丹灶尚依然。
不知的在山中否，万一归来说内篇。
张绍贤以诗索佩刀次韵复还之
李石（宋代）

喜不至流怒不悲，句中銛锋解人颐。
水霜凛凛笑一吷，三尺有喙金玉词。
二惠肯来但独步，明光殿中文绣具。
便当携此上青云，天子方深南北虑。
吾今老矣君可思，吹毛之珍何所施。
和诗反刀三叹息，莫把神槌困钝锥。
省中沈文通厅事
王安石（宋代）

竹上秋风吹网丝，角门常闭吏人稀。
萧萧一榻卷书坐，直到日斜骑马归。
凤县冬柳词 其三
姚椿（清代）

丝鬓寥天感凤笙，尊前翻唱柳枝情。东君不怕离人苦，更遣明年著意生。
起桅
张舜民（宋代）

百尺危樯一尺乌，一夫击鼓百夫呼。
何似北人将远适，呼童秣马与膏车。
山居杂诗九十首
曹勋（宋代）

临老看草圣，作字意少快。
居然落笔际，点画反留碍。
早意亦易事，怀抱殊不介。
兹来每把玩，徒复一叹慨。
芭蕉
王铚（宋代）

六曲栏干院宇深，影连苔色昼沉沉。
已将虚实论因果，尤称风流写醉吟。
梦短不禁帘外雨，愁多常怯槛边阴。
可怜今古无穷恨，卷在凋零如寸心。
初入洞霄
倪思（宋代）

踏雪来游大涤宫，缘崖一一访仙踪。
回环九锁银为阙，峭拔千山玉作峰。
冰柱高垂泉带石，珠幢整立桧兼松。
清寒入骨非入境，知在云霄第几重。
四月十五日牧之赴南昌辟某与季野从周饯于松沛佛舍竟酒步月至垂虹亭久之遂别戏作数句送牧之
孙觌（宋代）

宛宛白虹贯，曾梯出天半。乘云来帝旁，立侍玉皇案。

银河径千来，水接天漫漫。一杯属明月，俯见人影乱。

张公江海客，坐啸白鸥伴。寥寥如清风，一啸亦可唤。

明朝驾戎轩，插羽流白汗。行矣且勿驱，未怪安石缓。

神光射斗南，绚若金碧烂。出门问何祥，铜章付雷焕。
咏史二十二首 其一 唐尧
赵戣（宋代）

圣德光天下，岁功成闰馀。百篇推帝典，一半是农书。
和郑国器六首 其二
曹勋（宋代）

老境欣逢世路平，收回神观远逢迎。五更不复趋双阙，六凿都忘任七情。
宫词 其三十
赵佶（宋代）

浴儿三日庆成均，宝带龙衣赐近臣。骏马金鞍新遴选，先令羁控过延春。
哭垣侄 其三
李贻德（清代）

汝父津门丧，滁江汝叔亡。一门多客死，两榇寄僧房。

寒月初三日，悲风十二郎。藕花溪上路，人去倍荒凉。
九日湖上寻周李二君不见君亦见寻于湖上以诗
苏轼（宋代）

湖上野芙蓉，含思愁脉脉。
娟然如静女，不肯傍阡陌。
诗人杳未来，霜艳冷难宅。
君行逐鸥鹭，出处浩莫测。
苇间闻拏音，云表已飞屐。
使我终日寻，逢花不忍摘。
人生如朝露，要作百年客。
喟彼终岁劳，幸兹一日泽。
愿言竟不遂，人事多乖隔。
悟此知有命，沉忧伤魂魄。
镊白曲
薛逢（唐代）

去年镊白鬓，镜里犹堪认年少。今年镊白发，

两眼昏昏手战跳。满酌浓酹假颜色，颜色不扬翻自笑。

少年曾读古人书，本期独善安有馀。虽盖长安一片瓦，

未遑卒岁容宁居。前年依亚成都府，月请俸缗六十五。

妻儿骨肉愁欲来，偏梁阁道归得否？长安六月尘亘天，

池塘鼎沸林欲燃。合家恸哭出门送，独驱匹马陵山巅。

到官只是推诚信，终日兢兢幸无吝。丞相知怜为小心，

忽然奏佩专城印。专城俸入一倍多，况兼职禄霜峨峨。

山妻稚女悉迎到，时列绿樽酣酒歌。醉来便向樽前倒，

风月满头丝皓皓。虽然减得阖门忧，又加去国五年老。

五年老，知奈何？来日少，去日多。金锤锤碎黄金镊，

更唱樽前老去歌。
次韵杨吉老秋怀古风
周紫芝（宋代）

相思复相思，一别遽如许。相望隔参商，相期邈秦楚。

溯洄愿从之，道路长且阻。道阻不足忧，岁暮心独苦。

踏车缲丝娘，头绪几千缕。寒螀声酸嘶，入我肺与腑。

自我之来思，悠悠六寒暑。赖此同社郎，清风生玉麈。
挽英宗皇帝词 其一
胡宿（宋代）

神器传归重，时龙来久乘。告成遗玉检，请代爽金縢。

同轨遵周制，因山卜汉陵。临朝常愿治，天意邈难凭。
山居漫兴 其二
徐大镛（清代）

久已名心淡，思归不自今。转因弃簪组，始得遂山林。

风急秋砧碎，天阴戍鼓沈。轩愁眠不得，枕上自长吟。
十二月二十六日永明禅师生辰三首 其三
释德洪（宋代）

昨日云门曲调分，今朝法眼已生孙。渠将大地藏针孔，汝等诸人甚处蹲。

块石浮空将压汝，一毛在火不曾焚。孤猿叫月千岩晓，知道当时以眼闻。
送方伯胡大声转福建左辖
吴琏（明代）

洒洒一心虚，光明世几如。苍头伴琴鹤，行担只诗书。

感化清风外，涵恩细雨馀。遗思歌不尽，碑树砚山墟。
怨诗 其一
伍瑞隆（明代）

明星当大路，旭日照长林。晨起坐房室，秋风吹我襟。
万年开新塘
释元肇（宋代）

八峰聚首最幽奇，驱石拦云贮碧池。倒拥旌幢千影树，平沈星象一枰棋。

争鸣已被蛙先觉，归宿多应鹭未知。肝胆到来都照了，何须更待入门时。
题壁
贾舍人（宋代）

愁见干戈起四溟，恨无才术济生灵。
不如痛饮中山酒，直到太平方始醒。
汉宫春（郑贺守席上怀旧）
刘镇（宋代）

日软风柔，望暖江连岛，晴绿平川。寻芳拾蕊，胜伴陌上鲜妍。玉川归路，记青门、曾堕吟鞭。人去后，庭花弄影，一帘香月娟娟。

追念旧游何在，叹佳期虚度，锦瑟华年。博山夜来烬冷，谁换沉烟。屏帏半掩，奈梦云、不到愁边。春易老，相思无据，闲情分付鱼笺。
西江月·江上桃花流水
吴文英（宋代）

江上桃花流水，天涯芳草青山。楼台春锁碧云湾。都入行人望眼。
一镜波平鸥去，千林日落鸦还。天风袅袅送轻帆。蓦过星槎银汉。
东曾梅坡二首
蒲寿宬（宋代）

靡靡秋已驶，眇焉幽思殷。
美人百尺楼，修帽千丈云。
白驹古难絷，寒蛩今畏闻。
得酒且共隐，莫惑纸上文。
登西楼忆行简
白居易（唐代）

每因楼上西南望，始觉人间道路长。碍日暮山青蔟蔟，

漫天秋水白茫茫。风波不见三年面，书信难传万里肠。

早晚东归来下峡，稳乘船舫过瞿唐。
次韵黄子理宣德田居四时 其一
释道潜（宋代）

四序自逶迤，田园常局促。春阳旋东皋，迫我事铫耨。

出种曝篱根，驱牛饮溪曲。晖晖明朝阳，聒聒喧布谷。

颓龄惜筋骸，晓睡谩云足。蓐食出柴门，荷筱赴幽谷。

搴条视柔桑，密叶已舒绿。今年气候早，膏雨厌霢霂。

邻翁时一来，耕耨每相属。
为刘端
刘才邵（宋代）

春阴涔涔透方础，春云濛濛阁残雨。烟中梅子未传黄，坐使名园清兴阻。

谁料天公亦会事，报晴逼晓闻街鼓。来迟不见碧桃开，满洞翠阴笼牖户。

杖藜徐步穿芳径，芝术丰茸杂兰杜。含笑无心迷下蔡，酴醾分清从月宇。

共占馀春动地香，香地满园无处贮。步芳桥长清浸阔，花影波光媚栏柱。

漫天柳絮烂不收，点水荷钱疏可数。行行直到翠微堂，帘幕风轻双燕舞。

梢云何啻千竿竹，铄石空传三伏暑。远碧岩岩太超绝，高标凛凛如相许。

堂阴路转经古城，茅屋数间营别墅。白石清溪自潇洒，闲花野草无行伍。

归来还复坐达轩，石鼎酪奴烦旋煮。因君指似壁间诗，知是昔人觞咏所。

驾麟跨空窥理窟，搜抉幽奇呈脉缕。当时景物怯劖镌，造化小儿遽相苦。

海山茫茫风驭远，人世空惊如插羽。幸哉有子续奇芬，新编还见惊人语。

才大终婴圭组累，身闲好作林塘主。高情随处即逍遥，岂向明时分出处。

早晚乘风肆远图，九万云程看一举。
悼贞妇
张洪（宋代）

啴啴赴行役，肃肃成谢功。妇女既有归，鸡犬亦相从。

宁辞道路既，万里来黔中。边城尚艰食，太仓乏陈红。

妇人在中馈，何以能尸饔。良人渐黧黑，惨淡筋力穷。

常恐卧沟壑，妾身何所终。苟能事一饭，岂惜膏沐容。

避人剪髻鬟，易米羞晨供。良人久惊讶，睹我颜色同。

穷辞讯衷曲，裹头云鬓空。欷歔不下箸，泪点微沾胸。

入怪久不出，引脰经房栊。仰呼不到天，洒泪不及泉。

义当死生共，恩始夫妇全。亭亭朱丝绳，双悬并头莲。

小哉匹夫谅，妄昧不足言。念尔贞洁姿，前后金石坚。

一贫不改节，见义恐不前。妇道久不闻，良心郁未宣。

孰知蛮貊地，超世尔独贤。兹吟待良史，悠悠千载传。